Diari Oficial de la Generalitat Valenciana


Sumari del DOGV 6299, del 29-06-2010 (2010/7355)

Informació pública de la sol·licitud de modificació del plec de condicions de la denominació d'origen protegida Kaki Ribera del Xúquer.
---------------------------------------------------------------------------------------------------------------------------------------

### Dades del document

Número de DOGV
:   6299

Data del DOGV
:   29-06-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/7355


Organisme emissor
:   Conselleria d'Agricultura, Pesca i Alimentació

Tipus de document
:   Anunci

Informació pública de la sol·licitud de modificació del plec de condicions de la denominació d'origen protegida Kaki Ribera del Xúquer. [2010/7355]  
El Consell Regulador de la Denominació d'Origen Protegida Kaki Ribera del Xúquer ha presentat davant de la Direcció General de Comercialització de la Conselleria d'Agricultura, Pesca i Alimentació una sol·licitud de modificació del plec de condicions que no requerix la modificació del document únic publicat, supòsit previst en el Reglament (CE) número 510/2006, de 20 de març de 2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris (DOUE L 93, de 31.03.2006). I com que ha superat l'esmentada sol·licitud el tràmit d'examen és procedent, d'acord amb la normativa europea, estatal i autonòmica, obrir el procediment d'oposició a esta sol·licitud de modificació.  
El Reial Decret 1069/2007, de 27 de juliol, pel qual es regula el procediment per a la tramitació de les sol·licituds d'inscripció en el Registre Comunitari de les Denominacions d'Origen Protegides i de les Indicacions Geogràfiques Protegides i l'oposició a estes, en l'article 6 fa referència expressa a la publicitat i al termini per a la iniciació de l'oposició a la sol·licitud de modificació del plec de condicions. En l'esmentat precepte s'establix un termini de dos mesos a partir de la data de publicació en el Butlletí Oficial de l'Estat de la sol·licitud de modificació, en el qual qualsevol persona física o jurídica establida o resident a Espanya, els legítims drets o interessos de la qual considere afectats, es pot oposar al registre per mitjà de la corresponent sol·licitud d'oposició dirigida a l'òrgan competent de la comunitat autònoma.  
Per tant, és procedent la publicació, en l'annex a este anunci, de la sol·licitud de modificació, presentada pel Consell Regulador de la Denominació d'Origen Protegida Kaki Ribera del Xúquer segons l'annex VI del Reglament (CE) número 1898/2006, de 14 de desembre de 2006, de la Comissió, que establix les disposicions d'aplicació del Reglament (CE) número 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
L'oposició al registre s'ha de dirigir a l'òrgan competent de la Comunitat Valenciana següent: Direcció General de Comercialització de la Conselleria d'Agricultura, Pesca i Alimentació de la Generalitat de la Comunitat Valenciana. Adreça: Amadeu de Savoia, número 2, 46850 València. Telèfon: 668 097 085.   
València, 18 de juny de 2010.- La directora general de Comercialització: Marta Valsangiacomo Gil.  
ANNEX VI  
SOL·LICITUD DE MODIFICACIÓ  
Reglament (CE) número 510/2006, del Consell, sobre la protecció de les indicacions geogràfiques i de les denominacions d'origen de productes agrícoles i alimentaris.  
SOL·LICITUD DE MODIFICACIÓ DE CONFORMITAT   
AMB L'ARTICLE 9  
KAKI RIBERA DEL XÚQUER  
Número CE: G/E/00090/1999.12.15  
- IGP X DOP  
1. APARTAT DEL PLEC DE CONDICIONS AFECTAT PER LA MODIFICACIÓ  
- Denominació del producte  
- X Descripció  
- Zona geogràfica  
- Prova d'origen  
- Mètode d'obtenció  
- Vincle  
- Etiquetatge  
- Requisits nacionals  
- Altres  
2. TIPUS DE MODIFICACIÓ  
- Modificació del document únic o de la fitxa resum.  
- Modificació del plec de condicions d'una DOP o IGP registrada de la qual no s'haja publicat ni el document únic ni el resum.  
- Modificació del plec de condicions que no requerix la modificació del document únic publicat (article 9, apartat 3, del Reglament (CE) núm. 510/2006).  
- Modificació temporal del plec de condicions que obeïsca a mesures sanitàries o fitosanitàries obligatòries imposades per les autoritats públiques (article 9, apartat 4, del Reglament (CE) núm. 510/2006).  
3. MODIFICACIONS  
La proposta concreta de modificació és la de substituir el paràgraf de l'apartat «b. Descripció del producte», del plec de condicions (capítol IV, article 9, de l'Orde de 24 d'octubre de 2001, del Ministeri d'Agricultura, Pesca i Alimentació, per la qual es ratifica el Reglament de la Denominació d'Origen Protegida Kaki Ribera del Xúquer (BOE núm. 269, de 09.11.2001):  
«Els fruits no han de presentar danys en la polpa, i es poden admetre lleugers defectes en l'epidermis que no afecten l'estat general del producte, la seua qualitat, la seua conservació i la seua presentació en l'embalatge, dins dels límits següents:  
- 1 cm de longitud, per als defectes de forma allargada.  
- 0,5 cm² de superfície total per als altres defectes.»;  
Per la redacció següent:  
«Els fruits no han de presentar danys en la polpa, i es poden admetre lleugers defectes en l'epidermis que no afecten l'estat general del producte, la seua qualitat, la seua conservació i la seua presentació en l'embalatge, dins dels límits següents:  
- 1 cm² de superfície total màxima per als defectes de forma allargada o rectangular. S'admetrà una tolerància màxima de 2 cm², que mai superarà el 20% de la fruita. Per a ambdós casos es determinaran en les normes de qualitat del Consell Regulador els diferents límits segons el tipus de defecte.  
- Àrea equivalent a un cercle d'un diàmetre màxim d'1,5 cm per als defectes de forma arredonida. S'admetrà una tolerància de 2,5 cm, que mai superarà el 20% de la fruita. Per a ambdós casos es determinaran en les normes de qualitat del Consell Regulador els diferents límits segons el tipus de defecte».  
4. DOCUMENT ÚNIC ACTUALITZAT  
No s'hi presenta, ja que no es realitza cap modificació sobre este.  
5. PLEC DE CONDICIONS ACTUALITZAT  
PLEC DE CONDICIONS MODIFICAT DE LA DENOMINACIÓ D'ORIGEN KAKI RIBERA DEL XÚQUER  
A) NOM DEL PRODUCTE  
Denominació d'Origen Kaki Ribera del Xúquer.  
B) DESCRIPCIÓ DEL PRODUCTE  
Fruit de caqui (Diospyros kaki) de la varietat Roig Brillant, destinat al consum en fresc. És una baia que normalment es forma per via partenocàrpica, per això, com no existix pol·linització, es tracta de fruits sense llavors.  
Les característiques peculiars de la varietat autoritzada són:  
- Color: pell semiadherent i de grossor mitjana, amb color groc ataronjat en la recol·lecció i roig intens quan madura.  
- Sabor: dolç en la maduresa i marcadament astringent abans d'esta, llevat que se sotmeta a tractament de desastringència.  
- Polpa: de tacte consistent i color taronja rogenc en la recol·lecció. En la maduresa es caracteritza per un color roig intens i polpa aquosa.  
- Forma: de secció transversal arredonida i lleugerament allargat en la secció longitudinal.  
- Presentació: s'admeten dos presentacions, sempre unit al calze: fruit en plena maduresa i fruit perfectament desenrotllat però sense arribar a la saó, sotmés al tractament de desastringència.  
«Els fruits no han de presentar danys en la polpa, i es poden admetre lleugers defectes en l'epidermis que no afecten l'estat general del producte, la seua qualitat, la seua conservació i la seua presentació en l'embalatge, dins dels límits següents:  
- 1 cm² de superfície total màxima per als defectes de forma allargada o rectangular. S'admetrà una tolerància màxima de 2 cm², que mai superarà el 20% de la fruita. Per a ambdós casos es determinaran en les normes de qualitat del Consell Regulador els diferents límits segons el tipus de defecte.  
- Àrea equivalent a un cercle d'un diàmetre màxim d'1,5 cm per als defectes de forma arredonida. S'admetrà una tolerància de 2,5 cm, que mai superara el 20% de la fruita. Per a ambdós casos es determinaran en les normes de qualitat del Consell Regulador els diferents límits segons el tipus de defecte».  
En el moment de l'expedició, els caquis s'han de presentar:  
- Sencers.  
- Proveïts de calze i peduncle.  
- Sans (s'exclouran els fruits afectats per alteracions o podridures).  
- Nets, pràcticament exempts de matèries estranyes visibles.  
- Exempts d'humitat exterior anormal.  
- Exempts d'olor i/o sabor estranys.  
Els caquis emparats per la denominació d'origen tindran un calibre mínim admés de 61 mm de diàmetre.  
C) ZONA GEOGRÀFICA  
La zona de producció està constituïda pels terrenys aptes per a este cultiu ubicats als termes municipals següents: Albalat de la Ribera, Alberic, Alcàntera de Xúquer, l'Alcúdia, Alfarp, Algemesí, Alginet, Almussafes, Alzira, Antella, Beneixida, Benifaió, Benimodo, Benimuslem, Carcaixent, Càrcer, Carlet, Catadau, Corbera, Cullera, l'Ènova, Favara, Fortaleny, Gavarda, Guadassuar, Llaurí, Llombai, Manuel, Massalavés, Montserrat, Montroi, la Pobla Llarga, Polinyà de Xúquer, Rafelguaraf, Real, Riola, Sant Joanent, Sellent, Senyera, Sollana, Sueca, Sumacàrcer, Tous, Turís, Villanueva de Castellón, tots estos pertanyen a la província de València, a la Comunitat Valenciana.  
La zona amparada és de 2.300 Has. i estan inscrites, aproximadament 1.800 Has.  
La zona de condicionament i envasament coincidix amb la de producció.  
D) OBTENCIÓ DEL PRODUCTE  
Els caquis de la varietat autoritzada procediran de les parcel·les inscrites. Per a la recol·lecció es tallarà el peduncle de manera que el calze quede adherit al fruit. La manipulació després del tall i el transport a fàbrica es realitzaran amb cura tenint en compte, en qualsevol cas, allò que ha establit el Consell Regulador per a la campanya corresponent.  
Els processos i els tractaments postrecol·lecció són:  
- Recepció en fàbrica i preemmagatzemament: amb la finalitat de millorar el color dels fruits es poden emmagatzemar en cambra condicionada o en lloc cobert i ben airejat durant el temps necessari.  
- Preselecció: s'eliminen els fruits amb defectes de forma, color, amb danys en la pell i ruptures, etc.  
- Classificació: els caquis es classificaran per grandària, s'eliminaran els calibres no aptes, i s'afavorirà un posterior envasament de fruits uniformes.  
- Envasament: es vol aconseguir el condicionament del fruit en els envasos d'ús comercial requerits pel mercat. La part visible del contingut serà representativa del conjunt, que ha de correspondre a una mateixa qualitat i calibre sensiblement semblant.  
E) ELEMENTS QUE PROVEN QUE EL PRODUCTE ÉS ORIGINARI DE LA ZONA  
Estos elements són:  
a) Característiques del producte  
Els caquis oriünds de la zona de producció i varietat autoritzada presenten les característiques descrites en l'apartat corresponent a la descripció del producte, lligades al medi geogràfic on han sigut produïts.  
Els trets morfològics identificadors són subtils i detectats bàsicament pels experts vinculats al sector. La forma del fruit en el caqui, a més de dependre de la varietat, està influïda per les condicions climàtiques. L'índex alçària/diàmetre és major i més punxegut en els climes càlids secs, la qual cosa permet afegir un punt més a la diferenciació.  
b) Certificació i control  
Els elements fonamentals que avalen l'origen del producte i permeten la certificació de les qualitats estipulades es garantixen amb el seguiment i el control dels aspectes següents:  
- Els caquis han de procedir de les parcel·les inscrites situades en la zona de producció.  
- Les pràctiques de cultiu han de ser les autoritzades pel Consell Regulador.  
- Els caquis es condicionaran i s'envasaran en els magatzems i les instal·lacions inscrites en el Consell Regulador.  
- El producte se sotmetrà al control d'un comité de qualificació que decidirà sobre la qualitat dels productes que siguen destinats al mercat.  
- Només s'envasaran, i eixiran al mercat amb la garantia del seu origen, avalada amb la contraetiqueta numerada del Consell Regulador, els caquis que superen tots els controls previstos al llarg del procés.  
F) VINCLE AMB EL MEDI  
a) Històric  
El caqui és un fruiter de la família de les ebenàcies, originari de Xina, on va començar a cultivar-se en el segle VIII. En la segona mitat del segle XIX s'introduïx el seu cultiu a l'Europa Occidental, i arribà a Espanya al voltant de 1870. En l'actualitat, la producció nacional està molt localitzada a la Comunitat Valenciana, on l'àrea emparada per la Denominació d'Origen Kaki Ribera del Xúquer concentra el 50% del total.  
El caqui Roig Brillant va sorgir de forma espontània com a conseqüència de la sembra de llavors en el marge d'una parcel·la al terme municipal de Carlet. Més tard, al voltant de 1960, es va empeltar la primera plantació homogènia al terme municipal de l'Alcúdia, esta va ser el preludi del ràpid desenrotllament experimentat per la varietat.  
b) Natural  
- Orografia, hidrografia i sòl:  
La Ribera del Xúquer és una comarca natural de la província de València, emmarcada per una ampla vall quaternària o plana al·luvial solcada pels rius Xúquer i Magre.  
Gran part de les terres de cultiu estan localitzades en la plana davall de les riberes dels esmentats rius, amb sòls molt compactes i rics constituïts per terrenys d'al·luvió per l'acumulació de les aportacions dels rius ja esmentats que baixen dels massissos muntanyosos. D'altra banda, en les zones baixes dels vessants de la vall, amb pendents d'escassa inclinació, apareixen sòls col·luvials de terra rosa, solts i amb molta capacitat per a sustentar la seua explotació intensiva.  
- Clima:  
La comarca gaudix d'un clima suau i favorable per al cultiu del caqui. Una temperatura mitjana anual de 17ºC, i mitjanes de 9ºC-10ºC en el mes de gener i de 24ºC-25ºC en el mes d'agost. La nuvolositat és escassa, amb pluges entre 400-500 mm de mitjana anual. A més, la protecció que oferixen les muntanyes circumdants defén els cultius contra les gelades, especialment en les valls afluents.  
c) Condicions de cultiu  
- Varietats:  
Les varietats cultivades i, en concret el Roig Brillant, pertanyen a l'espècie Diospyros kaki, utilitzen com portaempelts el Diospyros lotus pel vigor que transmet el seu potent sistema radicular.  
La recol·lecció es realitza entre finals de setembre i primers de novembre, i tenen una maduració natural tardana.  
- Factors climàtics:  
Encara que l'origen del caqui és subtropical, en general s'adapta bé fins a una latitud de 40ºC, que coincidix amb la zona de producció esmentada.  
El caqui és un arbre de fulla caduca que requerix fred a l'hivern, però sense grans exigències en hores de fred. Durant el repòs vegetatiu aguanta temperatures per davall de 0ºC. És un cultiu molt exigent en llum.  
- Sòl:  
S'adapta bé a tot tipus de sòls, són preferibles els francoargilosos, profunds i rics en matèria orgànica, exempts d'entollades i humitats excessives. Els sòls de la comarca de la Ribera del Xúquer tenen en la seua gran majoria estes condicions òptimes per al cultiu.  
- Plantació:  
Per a facilitar la il·luminació de l'arbratge i l'accés de la maquinària es procuren marcs de plantació entre 5x5 m i 5x4 m. Encara que normalment la implantació en el terreny definitiu es fa amb plançons empeltats, és possible el trasplantament del peu, i es realitza l'empelt amb posterioritat.  
- Sistemes de conducció i poda:  
Encara que admet diferents tipus de poda, en la zona de producció es realitza la poda en vas de 3-4 branques.  
El caqui fructifica sobre branques de l'any, per això és imprescindible la renovació i l'aclarida de les formacions fructíferes. No convé despuntar ja que les gemmes més fèrtils es troben a partir de la 5a-9a. S'han d'eliminar els sarments i les branques inútils.  
- Pràctiques culturals i recol·lecció:  
En el moment de la plantació és convenient una labor de fons que afavorisca el desenrotllament radicular. Amb posterioritat, les labors se solen limitar al control de les adventícies, encara que en alguns casos pot ser aconsellable el manteniment d'una coberta vegetal.  
El caqui és resistent a la sequera, si bé, són convenients els regs freqüents per a assegurar una bona producció. El mètode més usual en la zona és el reg per inundació.  
Les aportacions d'adob i tractaments fitosanitaris es fan segons les determinacions analítiques i les inspeccions en camp efectuades pel personal tècnic.  
No es requerix aclarida de fruits quallats, que es produïx per caiguda natural d'estos, fins a aconseguir nivells de producció òptims. La recol·lecció es realitzarà amb molta cura, quan el fruit haja arribat a la suficient coloració, sense permetre que es produïsca la sobremaduració en l'arbre, de manera que permeta suportar un condicionament i transport que asseguren la seua arribada a la destinació en condicions satisfactòries  
G) ESTRUCTURA DE CONTROL  
El control de la denominació d'origen correspon al Consell Regulador, òrgan de govern amb representació de tots els sectors implicats.  
Competències  
Àmbit de competència:  
- En el territorial: per la zona de producció.  
- Pel que fa als productes: pels protegits per la denominació, en qualsevol de les seues fases.  
- Pel que fa a les persones: pels inscrits, físics o jurídics, en els diferents censos o registres.  
Funcions  
1. Elaborar i controlar els registres següents: Registre de Plantacions i Registre de Magatzems i Instal·lacions de Condicionament i Envasament.  
2. Orientar, vigilar i controlar la producció, l'emmagatzemament, el condicionament i la qualitat dels fruits protegits. Per a açò, es disposarà d'inspectors habilitats per l'autoritat administrativa corresponent amb garanties d'imparcialitat.  
3. Certificar el producte.  
4. Promocionar i defendre la denominació d'origen.  
5. Resoldre els expedients sancionadors per incompliment del reglament específic de la denominació d'origen.  
6. Actuar amb plena responsabilitat i capacitat jurídica per a obligar-se i comparéixer en judicis, exercint les accions que li corresponga en la seua missió de representar i de defendre els interessos generals de la denominació.  
H) ETIQUETATGE  
Les etiquetes comercials pròpies de cada firma inscrita han de ser aprovades pel Consell Regulador. Figurarà obligatòriament en estes: Denominació d'Origen Kaki Ribera del Xúquer.  
I) REQUISITS LEGISLATIUS NACIONALS  
1. Llei 25/1970, de 2 de desembre, Estatut de la Vinya, del Vi i dels Alcohols.  
2. Reial Decret 1648/1999, de 22 d'octubre, pel qual es regula el procediment per a la tramitació de les sol·licituds d'inscripció en el Registre Comunitari de Denominacions d'Origen Protegides i d'Indicacions Geogràfiques Protegides.  
3. Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana.  
4. Decret 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5 del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana.